סימוכין: 008-01-14

**סיכום ועדת הערכה בנושא המיצ"ב**

תאריך 26 בדצמבר 2013

מבין חברי הועדה: ד"ר חגית גליקמן, פרופ' מיכל בלר, פרופ' מנוחה בירנבאום, פרופ' פאדיה נאסר, ד"ר ענת בן סימון, ד"ר אורנה שמחון, גב' יהודית קדש, גב' רבקה אינגביר, גב' סוזי לו לויאן, גב' עמירה חיים, גב' רינה דוידי, פרופ' דוד נבו, גב' דסי בארי

משתתפים נוספים: פרופ' עמי וולנסקי, גב' ענת סלונים, ד"ר יואל רפ, ד"ר עינת נוטע קורן, ד"ר חני שלטון, ד"ר חגית הרטף, ד"ר הלנה קימרון, גב' איריס ברם גזית

התנצלו: גב' רחל מתוקי, ד"ר חנה פרל, פרופ' ברוך נבו

**נתוני המיצ"ב והשימוש בהם:**

* הוצגו השימושים שנעשו בנתוני בחינות המיצ"ב ברמות המדידה השונות – בית ספר, מחוז, רשות מקומית, רמה ארצית ובפילוח לקבוצות אוכלוסייה, זאת בהלימה למסמך המסכם שנשלח לוועדה לפני המפגש.
* נציגי משרד החינוך בוועדה הרחיבו על יתרונות השימוש בנתוני המיצ"ב החיצונים (הישגים ואקלים) בתהליכי קבלת החלטות והקצאת משאבים, בשיח בין המנהלים למפקחים לזיהוי נקודות החוזק והחולשה וכבסיס לקביעת יעדים לקידום בית הספר.
* הודגשה החשיבות של השוואת הנתונים הבית-ספריים לנתונים ארציים (ובחתכים שונים כגון רקע חברתי-כלכלי) בכדי לתת פירוש לממצאים ברמת בית הספר.
* צוין כי בהיעדר נתונים חיצוניים ברמת בית ספר (וברמת רשות מקומית), נוצר חסר בנתונים אשר מביא ליוזמות מקומיות ולא סדורות לאיסוף נתונים כאלה ("השטח עושה בעצמו מיצ"בים חלופיים").

כדוגמת איסוף נתוני המיצ"ב הפנימי מצד גורמים שונים, או איסוף נתוני מבדק עמי"ת על ידי חלק מהרשויות המקומיות[[1]](#footnote-1).

* עוד צוין כי היעדר נתונים חיצוניים ייפגע ביכולת להעריך אפקטיביות של רפורמות ותכניות מערכתיות שונות.
* הועלו התייחסויות להשלכות השליליות של מדידה חיצונית על מורים ועל מנהלים, המתבטאות בהתמקדות בהוראה לקראת מבחן, ניסיונות להעלאת הישגים באמצעים לא כשרים ועוד.

**עבודת הועדה והמלצותיה - הטווח הקצר והטווח הרחוק:**

* הובעה עמדה כי על מנת לגבש המלצה מושכלת יש לאפשר לוועדה זמן ללמוד את הנושא. בכלל זה לבקר במדינות בעולם, כדוגמת ניו זילנד, פינלנד ואלברטה בקנדה, וללמוד מקרוב כיצד התמודדו/מתמודדים עם שאלות דומות במערכת החינוך שם.
* צוין כי קיימים דוחות של ארגון ה-OECD על מודלים של הערכה במדינות שונות, כולל דוח נרחב המשווה בין מדינות (הדוח ישלח לחברי הוועדה).
* חברי הוועדה הבהירו כי גיבוש מודל אופטימלי הוא תהליך ארוך ומורכב שאינו יכול להסתיים בחודשים ספורים, כפי שעולה מלוח הזמנים של הוועדה.
* הובהר כי במקביל לחשיבה על הטווח הארוך, יש לתת מענה לטווח הקצר - לשלוש שנים הקרובות.
* הפתרון שיינתן לטווח הקצר צריך להיות כזה שיביא תועלת מרבית למערכת, שייתן מענה לצורך בנתונים, ושיקטין ככל שניתן את ההשלכות השליליות.
* המשך העברת מבחני מיצ"ב ברמה בית-ספרית צריך להיות מלווה בפעולות למען שינוי תרבותי במערכת החינוך, ביחס לאופן שבו מתייחסים לממצאים ומפיקים מהם תועלת. לשם כך יש צורך בפיתוח מקצועי הולם של מפקחים, מנהלים ומורים.
* יש לקחת בחשבון שהמשרד עומד לצאת בימים אלו עם הגדרה של יעדים אופרטיביים בנושא של למידה משמעותית וצריך לבחון כיצד ניתן להעריך למידה משמעותית.

**הצעה לשני מודלים לטווח הקצר:**

* הוצגו בקצרה שני מודלים להערכה חיצונית (מצ"ב מסמך). מודלים אלו יידונו במפגש הבא.

**המלצות לעבודת הועדה:**

* דיון במסמכים שנשלחו על מודל הערכה פנימית המשלב הערכת מפקחים למשל המודל המופעל באנגליה באמצעות OFSTED.
* גיבוש הנחות יסוד משותפות שעל בסיסן ייבנו מודלים לטווח הארוך (והקצר)
* דיון במודלים נוספים לטווח הארוך (והקצר), על פי הצעות חברי הוועדה.
1. מבדק עמי"ת בשפת-אם (עברית וערבית) לכיתות ז' הוא כלי דיאגנוסטי פנימי לזיהוי תלמידים מתקשים ומיפוי כלל התלמידים בכיתה. המבדק מאפשר לחטיבת הביניים להכיר את התלמידים שהגיעו מבתי הספר היסודיים ולוודא כי באפשרות החטיבה לספק להם את התשתית של כישורי למידה בהתאם לצורכיהם. בהתאם לצורך, נעשה שימוש בתכניות התערבות שונות הפועלות בחינוך העל יסודי. [↑](#footnote-ref-1)